
Az exorcizmus az egyetemes kánonjogtörténetben, hatályos jogi reflexiókkal

Kulcsszavak: latin;vatikán;exorcizmus;kánonjog;ördögűzés
Kutatásom célja az ördögűzés jogszabályi anomáliáinak feltárása a római katolikus szertartáskönyvön nyugvó alapok szerint. A jogszabályi hézagok, hiányosságok, hibák gyakorlatilag az évszázadokon keresztül pontatlan és igazságtalan ítélkezési gyakorlatra vezettek mind az egyházban, mind pedig közvetett módon a világi jogalkalmazásban.
Témám kutatási motívuma egy teljesen, még a jogi szakirodalomban is ,,tabu" téma jogtörténeti és világi jogi relevanciájának bemutatása, továbbá a jövőre nézve az igazságtalan joggyakorlat megszüntetése. Ezen felül szeretném a kánonjogi jogalkotót motiválni a már több száz éves gyökerekkel bíró normaszövegek, a jelen kor társadalmi viszonyainak történő megfeleltetésére sarkallni. Legmeghatározóbb célom egy elérhető, egységes és a témához illeszthető legmaximálisabb objektivitás felállítása az ördögűzéssel kapcsolatban, annak anyagi és eljárásjogi oldalán egyaránt.
Kutatásom során lehetőségem volt betekinteni és kutatni az Apostoli Vatikáni Levéltárban, Rómában. A rengeteg latin forrás miatt a fordítói tevékenységemre rendkívül büszke vagyok. Ezen latin - részben norma, részben primer- szövegeket direkt módon latinról magyarra fordítottam, a teljesség kedvéért - ahol elérhető volt - más idegen nyelvű fordítással összehasonlítottam.



